E-2563/2010

Mál þetta var þingfest 27. október 2010 og tekið til dóms 27. september sl. Stefnandi er S.G. Gluggar og útihurðir ehf., Smiðjuvegi 44, Kópavogi, en stefndi er K-kk-nf R-kk-nf J-kk-nf, Grundarhvarfi 14, Kópavogi.

Dómkröfur stefnanda eru þær að stefndi verði dæmdur til að greiða stefnanda skuld að fjárhæð 306.306 krónur með dráttarvöxtum samkvæmt III. kafla laga nr. 38/2001 frá 17. febrúar 2007 til greiðsludags og til greiðslu málskostnaðar allt að frádregnum 70.000 krónum sem greiddar voru inn á skuldina 6. mars 2009.

Dómkröfur stefnda eru aðallega þær að hann verði sýknaður af kröfum stefnanda í málinu og stefnanda verði gert að greiða stefnda málskostnað að mati dómsins að viðbættum virðisaukaskatti. Til vara er þess krafist að kröfur stefnanda verði lækkaðar og málskostnaður felldur niður.

I.

Stefnandi kveður skuld þess vera samkvæmt reikningi, dags. 17. febrúar 2007. Stefnandi sundurliðar reikninginn þannig:

„Lýsing Magn Ein.verð Upphæð

Hurðir 1,00 132.048,10 132.048

Heflað timbur 4,50 5.448,00 24.516

Gluggar – tilboð 1,00 21.365,46 21.365

Slípa parket og þrep 2,00 5.448,00 10.896

Hefla og saga eik 10,50 5.448,00 57.204

Upphæð án vsk. 246.029

Vsk. upphæð 60.277

Samtals ísk. með vsk. 306.306“

Þá hefur stefnandi jafnframt lagt fram vinnuskýrslur máli sínu til stuðnings. Í aðilaskýrslu fyrirsvarsmanns stefnanda, S-kk-ef G-kk-ef, fyrir dómi kom m.a. fram að fyrirtæki hans hafi tekið að sér að smíða hurð fyrir hesthús í eigu stefnda. Hurðin hafi verið sérsmíðuð, enda sé hún tvöföld vængjahurð og annar helmingurinn í tvennu lagi. Hafi stefndi komið með málsetningar og hurðin verið smíðuð eftir því. Auk þess hafi stefnandi smíðað glugga fyrir stefnda og að beiðni hans slípað parket og þrep og séð um að hefla og saga fyrir hann eik. Í þeim tilvikum hafi stefndi komið með efni og stefnandi unnið það fyrir hann. Stefndi hafi sjálfur séð um að setja hurðina upp og hafi vinna stefnanda einungis verið fólgin í vinnu á smíðaverkstæðinu. Stefnandi hafi sent stefnda reikning en greiðsla hafi ekki borist fyrr en stefndi hafi greitt 70.000 krónur 6. mars 2009. Þá hafði verið samið um að stefndi greiddi mánaðarlega 70.000 krónur uns reikningurinn væri að fullu greiddur. Frekari greiðsla hafi hins vegar ekki borist frá stefnda.

G-kk-nf K-kk-nf J-kk-nf og F-kk-nf K-kk-nf, báðir starfsmenn stefnanda, komu fyrir dóm og staðfestu frásögn fyrirsvarsmanns stefnanda. F-kk-nf kvaðst hafa smíðað hurðina og karminn. Hafi verið um mjög óvenjulega smíði að ræða og hafi hann þess vegna verið í nánu samstarfi við stefnda um smíði hurðarinnar. F-kk-nf kvaðst hafa skrifað nokkrar framlagðar verkbeiðnir en ekki hafi verið venja að láta viðskiptamenn skrifa undir verkbeiðnir þegar þeir voru í föstum viðskiptum.

Stefnandi byggir kröfu sína á reglum samninga- og kröfuréttar um loforð og efndir fjárskuldbindinga. Kröfu sína um dráttarvexti styður stefnandi við lög nr. 38/2001 og kröfu um málskostnað við 1. mgr. 130. gr. laga nr. 91/1991.

II.

Stefndi kveðst aðeins kannast við að hafa látið stefnanda smíða umrædda hurð fyrir sig. Hann kannast ekki við aðra vinnu af hálfu stefnanda. Stefndi kveðst hafa staðgreitt hurðina með peningagreiðslu beint til stefnanda. Stefndi hafi síðan skyndilega fengið reikning á árinu 2007 frá stefnanda. Hafi stefndi talið að um misskilning væri að ræða þar sem hann hafði ekkert heyrt af málinu í tæp tvö ár. Í framhaldi af því hafi stefndi haft samband við S-kk-þf G-kk-þf til þess að fá málið úr sögunni og hafi orðið munnlegt samkomulag um að stefndi greiddi 70.000 krónur til lúkningar málsins. Enn á ný hafi stefnandi hins vegar ákveðið að halda uppi þessari kröfu á hendur stefnda og væntanlega að freista þess að fá í þriðja skipti greitt fyrir hurðina. Stefndi hafni hins vegar þessari greiðsluskyldu.

Stefndi byggir sýknukröfu sína á því að hann standi ekki í neinni skuld við stefnanda. Stefndi telur sig að fullu hafa efnt skyldu sína gagnvart stefnanda og í raun hafi hann í tvígang greitt stefnanda fyrir viðskipti aðila, fyrst í peningum og síðan með millifærslu inn á reikning stefnanda. Beri því að sýkna stefnda af kröfum stefnanda í málinu.

Líti dómurinn hins vegar svo á að stefndi beri einhverja greiðsluskyldu gagnvart stefnanda sé þess krafist að dómkröfur stefnanda verði lækkaðar verulega. Beri í því sambandi að líta til þess að um tiltölulega einfalda hurð í hesthús hafi verið að ræða. Verði að telja með vísan til 37. gr. laga um neytendakaup nr. 48/2003 að stefnda beri ekki að greiða meira en gangverð á sambærilegri hurð.

Þá sé til þess að líta að óumdeilt sé að stefndi hafi greitt 70.000 krónur til stefnanda sem eigi að koma til lækkunar á kröfu stefnanda vegna hurðarinnar hvernig svo sem á málið sé litið.

Ekki verður framhjá því litið, að mati stefnda, að alltaf beri að lækka kröfu stefnanda sem nemi heflun, gluggum, parketslípun og heflun á eik þar sem ekkert liggi fyrir um að stefndi hafi beðið stefnanda um slíka þjónustu. Beri stefnandi sönnunarbyrðina fyrir því að stefndi hafi beðið um þessa þjónustu.

Upphafsdegi vaxta er mótmælt með vísan til 3. mgr. 5. gr. laga nr. 38/2001.

Málskostnaðarkrafa er byggð á 130. gr. laga nr. 91/1991.

III.

Með framburði S-kk-ef G-kk-ef, G-kk-ef K-kk-ef J-kk-ef og F-kk-ef K-kk-ef þykir sannað að stefnandi vann fyrir stefnda það verk sem sundurliðað er á reikningi stefnanda og í framlögðum vinnuskýrslum. Við aðalmeðferð var gerð ítarleg grein fyrir því verki sem unnið var.

Ósannað er gegn andmælum stefnanda að greitt hafi verið fyrir verkið að frátöldum 70.000 krónum sem greiddar voru 6. mars 2009.

Stefndi hefur ekki sýnt fram á að reikningurinn sé ósanngjarn miðað við það verk sem unnið var, sbr. 37. gr. laga nr. 48/2003 um neytendakaup.

Samkvæmt framansögðu verður krafa stefnanda tekin til greina að öllu leyti. Samkvæmt 3. mgr. 5. gr. laga nr. 38/2001 verða dráttarvextir dæmdir frá þeim degi þegar liðinn er mánuður frá því að stefnandi sannarlega krafði stefnda um greiðslu. Vextir verða því dæmdir frá 13. febrúar 2009 en innheimtubréf stefnanda er dags. 13. janúar 2009.

Eftir þessum úrslitum verður stefndi dæmdur til að greiða stefnanda málskostnað sem þykir hæfilega ákveðinn 300.000 krónur en allmörg þinghöld hafa verið haldin í málinu.

G-kk-nf A-kk-nf héraðsdómari kveður upp dóm þennan.

DÓMSORÐ

Stefndi, K-kk-nf R-kk-nf J-kk-nf, greiði stefnanda, S.G. Gluggum og útihurðum ehf., 306.306 krónur með dráttarvöxtum samkvæmt 1. mgr. 6. gr. laga nr. 38/2001 frá 13. febrúar 2009 til greiðsludags, allt að frádregnum 70.000 krónum sem greiddar voru inn á skuldina 6. mars 2009.

Stefndi greiði stefnanda 300.000 krónur í málskostnað.

G-kk-nf A-kk-nf